**MINISTERUL SĂNĂTĂŢII**

**DIRECȚIA FARMACEUTICĂ ȘI DISPOZITIVE MEDICALE**

**APROB,**

**Ministrul Sănătății**

**Prof. univ. dr. Alexandru Rafila**

**REFERAT DE APROBARE**

Având în vedere prevederile art.10, alin.(2) din Legea nr. 339/2005, lista preparatelor care conţin substanţe stupefiante şi psihotrope se aprobă prin ordin al ministrului sănătăţii, la propunerea Agenţiei Naţionale a Medicamentului şi a Dispozitivelor Medicale (ANMDMR).

În vederea aprobării listei preparatelor care conţin substanţe stupefiante şi psihotrope, cuprinse în anexa Legii nr.339/2005 privind regimul juridic al plantelor, substanţelor şi preparatelor stupefiante şi psihotrope,

Ținând cont de faptul că la stabilirea subcategoriilor de medicamente care se eliberează doar pe prescripție medicală, se ia în considerare dacă medicamentul conține o substanță clasificată ca stupefiant sau psihotrop în înțelesul Convențiilor Națiunilor Unite din 1961 și 1971,

În conformitate cu atribuțiile ANMDMR privind elaborarea şi actualizarea Nomenclatorului care cuprinde medicamentele autorizate de punere pe piaţă în România, precizând pentru fiecare medicament clasificarea pentru eliberare,

Prezentul proiect de ordin aprobă Lista preparatelor care conțin substanțe stupefiante și psihotrope, prevăzute în anexa la prezentul ordin și reglementează aspecte privind frecvența actualizării acesteia, ori de cîte ori este nevoie, la propunerea ANMDMR, transmisă Ministerului Sănătății prin adresa nr.123705E/23.10.2023.

Ca urmare a celor expuse mai sus și a prevederilor art. 7 alin. (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare, a fost întocmit prezentul proiect de ordin pentru aprobarea Listei preparatelor care conțin substanțe stupefiante și psihotrope, pe care, dacă sunteţi de acord, vă rugăm să-l aprobaţi în vederea publicării pe site-ul Ministerului Sănătății, la rubrica Transparență decizională.

**DIRECTOR,**

 **Monica NEGOVAN**